ดอลล์ปรับตัวขึ้นจากวิตกหนี้สินกรีซ
สกุลเงินดอลลาร์สหรัฐปรับตัวเพิ่มขึ้นเมื่อเทียบกับยูโรเมื่อคืนนี้ (19 มิ.ย.) เนื่องจากตลาดวิตกกังวลเกี่ยวกับวิกฤตหนี้สินกรีซ
20 มิ.ย. 2558

สำนักข่าวอินโฟเควสท์รายงานว่า ค่าเงินยูโรปรับตัวลดลงเมื่อเทียบกับดอลลาร์สหรัฐ ที่ระดับ 1.1353 ดอลลาร์สหรัฐ จากระดับ 1.1368 ดอลลาร์ ขณะที่เงินปอนด์เพิ่มขึ้นแตะ 1.5878 ดอลลาร์สหรัฐ จากระดับ 1.5874 ดอลลาร์สหรัฐ
ค่าเงินดอลลาร์สหรัฐปรับตัวลดลงเมื่อเทียบกับเงินเยนที่ระดับ 122.64 เยน จากระดับ 123.05 เยน และลดลงเมื่อเทียบกับฟรังค์สวิสที่ระดับ 0.9173 ฟรังค์ จากระดับ 0.9219 ฟรังค์, ค่าเงินดอลลาร์ออสเตรเลียปรับตัวลดลงเมื่อเทียบกับดอลลาร์สหรัฐที่ระดับ 0.7768 ดอลลาร์สหรัฐ จากระดับ 0.7794 ดอลลาร์สหรัฐ และค่าเงินดอลลาร์แคนาดาเพิ่มขึ้นแตะระดับ 1.2262 ดอลลาร์สหรัฐ จากระดับ 1.2233 ดอลลาร์สหรัฐ
เนื่องจากตลาดยังไร้ปัจจัยชี้นำใหม่ๆ นักลงทุนจึงหันไปให้ความสำคัญกับสถานการณ์วิกฤตหนี้สินของกรีซ ทั้งนี้ กรีซและกลุ่มเจ้าหนี้ต่างประเทศไม่สามารถบรรลุข้อตกลงในประเด็นการให้ความช่วยเหลือทางการเงินแก่กรีซได้เมื่อวันพฤหัสบดีที่ผ่านมา ส่งผลให้มีความเสี่ยงที่กรีซอาจจะผิดนัดชำระหนี้และถอนตัวจากการเป็นสมาชิกของยูโรโซน
นายเจอโรน ดิจเซลโบลม รัฐมนตรีคลังเนเธอร์แลนด์และประธานกลุ่มรัฐมนตรีคลังยูโรโซน หรือยูโรกรุ๊ป กล่าวเมื่อวันพฤหัสบดีที่ผ่านมาว่า ยังไม่มีแนวโน้มที่กรีซจะได้รับความช่วยเหลือทางการเงินก่อนวันที่ 30 มิ.ย.นี้ ซึ่งเป็นวันหมดอายุของโครงการให้ความช่วยเหลือทางการเงินแก่กรีซ และกรีซจะต้องชำระหนี้จำนวน 1.5 พันล้านยูโรให้กับกองทุนการเงินระหว่างประเทศ (IMF) สำนักข่าวซินหัวรายงาน